LV Eiropas Savienības Oficiālais Vēstnesis C 88/7

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 88/02)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“SKALICKÝ TRDELNÍK”

EK Nr. SK/PGI/005/0489/09.08.2005

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Úrad priemyselného vlastníctva Slovenskej republiky Adrese: Švermu 43 SK-974 04 Banská Bystrica Tālr.: (421-48) 430 02 53 Fakss: (421-48) 430 04 03 E-pasts: joravcova@indprop.gov.sk

2. Grupa:

Nosaukums: Skalický trdelník Adrese: Nám. slobody č. 10 SK-909 01 Skalica Tālr.: (421-34) 664 83 36 Fakss: (421-34) 664 42 10 E-pasts: kusnierova@mesto.skalica.sk Sastāvs: ražotāji/pārstrādātāji ( X ) citi ( )

3. Produkta veids:

2.4. grupa: Maize, mīklas izstrādājumi, kūkas, konditorejas izstrādājumi, cepumi un citi miltu izstrādājumi

4. SpecifikācijA:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Skalický trdelník”

4.2. Apraksts: “Skalický trdelník ”ir dobs, cilindrisks konditorejas izstrādājums, tā iekšējais diametrs ir 3-5 cm, un ārējais diametrs 6-10 cm. Tradicionāli to gatavo, mīkstu, iepriekš uzraudzētu mīklu uztinot uz veltnīša, ko slovāku valodā sauc “trdlo”. Uz veltņa uztīto mīklu pārziež ar sakultu olas baltumu un pārkaisa ar sasmalcinātiem valriekstiem vai mandelēm, vai aprikožu kodoliem, vai ar to maisījumu. Cep uz atklāta karstuma avota, līdz “Skalický trdelník ”kļūst zeltaini brūns, un pēc cepšanas pārkaisa ar pūdercukura un vaniļas cukura maisījumu.

Raksturīgās garšas īpašības produktam piešķir sasmalcināti rieksti, aprikožu kodoli un vaniļas cukurs, kā arī cepšanas metode.

“Skalický trdelník ”pārdod atsevišķi iepakotu, atkarībā no produkta svara pieejami divi iepakojumi. Parasti to piedāvā 500 gramu iepakojumā, taču to var iegādāties arī 250 gramu iepakojumā, turklāt produkta iekšējais un ārējais diametrs nemainās.“Skalický trdelník ”iepako pārtikas plēvē un tad ievieto papīra iepakojumā. Uz papīra iepakojuma var būt melnbalts vai krāsains uzraksts, kura tekstā jābūt norādītam produkta nosaukumam “Skalický trdelník”.

Īpašības

Krāsa: iekšpusē — dzeltena, ārpusē — zeltaini brūna

Konsistence: mīksta, nedrīkst būt cieta, graudaina

Smarža un garša: garšīga, patīkama, konditorejas izstrādājumiem raksturīga, piemīt sasmalcinātu riekstu, aprikožu kodolu un vaniļas aromāts; nedrīkst būt saziedējis, ar rauga vai dūmu piegaršu

Sastāvs: mīklas recepte atkarībā no ražotāja atšķiras tikai nedaudz.

Visbiežāk mīklai ir šādas sastāvdaļas: pusrupja maluma kviešu milti, olas, raugs, piens, smalkais cukurs, aromatizators uz etiloksihidrāta bāzes (turpmāk tekstā — “aromatizators”), citrona miziņa, sāls, muskatrieksts, sasmalcināti valrieksti, mandeles, aprikožu kodoli, cūku tauki, augu eļļa, sviests, pūdercukurs un vaniļas cukurs.

4.3. Ģeogrāfiskais apgabals: “Skalický trdelník ”ražo konkrētā Slovākijas Republikas apgabalā, ko ierobežo šādas līnijas: ziemeļos — robeža ar Čehijas Republiku, rietumos — Morāvas upe, dienvidos — Mijavas upe, un austrumos — Teplicas upe, sākot no Seņicas pilsētas līdz Čehijas robežai.

4.4. Izcelsmes apliecinājums: Produkta identifikāciju nodrošina, ražotāju norādot uz iepakojuma vai produkta etiķetes, ko katram produktam pievieno ražotājs. Izcelsmi norādītajā ģeogrāfiskajā apgabalā nodrošina tas, ka ražotne atrodas precīzi noteiktā ģeogrāfiskā apgabalā, kurā drīkst izgatavot “Skalický trdelník”.

4.5. Ražošanas metode: Sastāvdaļas. Aptuveni 1 kg kviešu miltu, 5-8 olas, raugs, piens, smalkais cukurs, sāls, muskatrieksts, aromatizatori, citrons, sasmalcināti valrieksti vai mandeles, vai aprikožu kodoli, vai to maisījums, cūku tauki, augu eļļa, sviests, vaniļas cukurs un pūdercukurs.

Izgatavošanas process. No rauga, piena un smalkā cukura pagatavo ieraugu, kurā iemaisa kviešu miltus un pēc tam pievieno smalko cukuru, olu dzeltenumus un baltumus, sāli un citas sastāvdaļas. Samīca mīkstu mīklu, kurai ļauj uzrūgt istabas temperatūrā. Kad mīkla uzrūgusi, to sadala 250-500 gramu gabalos, no kuriem izveido pīni. Pīnei ļauj vēlreiz uzrūgt, un tad to uztin uz ietaukota koka veltnīša (“trdlo”), kurā iestiprināts rokturis. Pēc uztīšanas uz veltņa, pīni pārziež ar sakultu olas baltumu, pārkaisa ar sasmalcinātu riekstu maisījumu un cep uz atklāta karstuma avota, līdz tā kļūst zeltaini brūna. Cepšanas laikā “Skalický trdelník ”nemitīgi groza un laiku pa laikam pārziež ar sviestu. Izceptajam trdelník ļauj atdzist un pēc tam pārkaisa ar pūdercukura un vaniļas cukura maisījumu.

4.6. Saikne: Jau kopš 19. gadsimta sākuma “Skalický trdelník ”ir cepts, uztinot mīklu uz veltņa, un tādā pašā veidā to cep arī mūsdienās.

19. gadsimta beigās un 20. gadsimta sākumā to sāka pārdot gadatirgos. “Skalický trdelník ”ražošana lielākā apjomā sākās tikai 20. gadsimta vidū. Tas ir arī laiks, kurā tapusi lielākā daļa rakstīto dokumentu.

Mutvārdu informācija liecina, ka “Skalický trdelník ”recepte, kas plaši izplatījās Skalicā un ap to, bija recepte, kuru izmantoja no 1783. līdz 1801. gadam Skalicā dzīvojošā dzejnieka un rakstnieka grāfa Jozefa Gvadaņi (Jozef Gvadányi) pavārs.

Vecākais rakstītais dokuments par “Skalický trdelník ”ir manuskripts, kura autors ir ungāru dzejnieks Ģula Juhāss (Gyula Juhász), kas strādāja par skolotāju Skalicas ģimnāzijā.“Skalický trdelník ”ir pieminēts arī 1921. gadā iznākušajā Ferdinanda Dūbravska (Ferdinand Dúbravský) grāmatā “Slobodné mesto so zriadeným magistrátom Uhorská Skalica ”un reģionālā žurnāla “Jídelníček ”1977. gada izdevumā.

“Skalický trdelník ”ģeogrāfiskās izcelsmes norādes reģistrācijas pieteikuma pamatā ir gan produkta slava un tradīcijas, gan īpašā kvalitāte, īpašības un forma. “Skalický trdelník ”ir doba, cilindriska forma, kas ir neparasta konditorijas izstrādājumiem. To gatavo īpašā veidā, uztinot un cepot uz veltņa iepriekš uzraudzētu mīklu. Cita raksturīga iezīme ir tā, ka to cep uz atklāta karstuma avota, piemēram, kvēlojošām oglēm vai grila, tādējādi piešķirot produktam īpašu smaržu un garšu. Turklāt “Skalický trdelník ”cepšanas laikā nemitīgi groza un laiku pa laikam pārziež ar sviestu.

4.7. Pārbaudes struktūra:

Nosaukums: BEL/NOVAMANN International s. r. o., sertifikācijas iestāde CERTEX, akreditēta saskaņā ar EN 45 011 Adrese: Továrenská 14 SK-815 71 Bratislava Tālr.: (421-2) 50 21 32 68 Fakss: (421-2) 50 21 32 44 E-pasts: —

apstiprinājusi Slovākijas Republikas Lauksaimniecības ministrija.

4.8. Marķējums: Ražotāji, kuri izgatavo “Skalický trdelník ”saskaņā ar iepriekš minētajām specifikācijām, produkta marķēšanā, reklamēšanā un tirgošanā drīkst izmantot nosaukumu “Skalický trdelník”. Produkta marķējumā jābūt iekļautai šādai informācijai:

produkta nosaukums “Skalický trdelník ”izceltiem burtiem,

sīka informācija par riekstiem, ar ko tas pārkaisīts (riekstu maisījums, valrieksti, mandeles, aprikožu kodoli),

cepšanas metode (ogles, atklāts karstuma avots).